‘Loop lig vir ontsnapte leeus’Argieffoto van ‘n leeumannetjie in die natuur Foto: designerpoint, Pixabay Vyf leeus het ontsnap uit die Krugerwildtuin. Rey Thakuli, woordvoerder van SANparke, het aan Maroela Media gesê SANparke maan inwoners van die Mananga-nedersetting naby Komatipoort in Mpumalanga om versigtig te wees. “SANparke-veldwagters, Mpumalanga-toerisme en die ander beamptes van die park en die Suid-Afrikaanse Polisie is op die toneel en is besig om na die leeus te soek,” het Thakuli gesê. Volgens Thakuli het die leeus glo verdeel en in verskillende rigtings beweeg. “Ons maan inwoners om versigtig te wees en enige tekens van die leeus aan te meld,” het Thakuli gesê. Brig. Leonard Hlathi, provinsiale polisiewoordvoerder in Mpumalanga, het die voorval bevestig en gesê die vyf leeus is glo in die omgewing van die N4 by Mananga. “Lede van die park het my verseker hulle is in beheer van die situasie. Motoriste moenie stilhou in daardie gebied nie. Hulle moenie uit hul voertuie klim nie en daardie gebied verkieslik heeltemal vermy,” het Hlathi gesê. Volgens Hlathi sal die leeus gevang word en nie van kant gemaak word nie.